Moisionjoen valuma-alue
Moisionjoen valuma-alue (vesistöaluetunnus 35.24) on Pirkanmaalla Lempäälässä, Tampereella ja Kangasalla sijaitseva Vanajaveden alaosan alueella (35.22) Vanajaveden luoteisosassa sen laskujokeen Hiidenvirtaan laskevan Moisionjoen valuma-alue.
Valuma-alueeseen on sisällytetty kaksi erillistä valuma-aluetta. Toinen on Moisionjoen kautta laskeva valuma-alue ja toinen on Kylälammin laskuojan valuma-alue. Vaikka ne laskevat Vanajaveden Herralanvuolteeseen eri kohdista, katsotaan niiden kuuluvan vesistöjaossa samaan valuma-alueeseen. Moisionjoen ympäristö valuma-alue on 73,6 km², jonka maankäytöstä on 14,4 % taajama-alueiden ja asuinalueiden käytössä, 6,3 % on maatalouden käytössä, metsät, puusto ja kosteikot muodostavat 71,1 % alueesta ja vesistöille jää loput 8,5 % alueesta. Kylälammin laskuojan valuma-alue 11,0 km², jonka maankäytöstä on 16,6 % taajama-alueiden ja asuinalueiden käytössä, 16,2 % on maatalouden käytössä, metsät, puusto ja kosteikot muodostavat 67,6 % alueesta ja vesistöille jää loput 0,2 % alueesta. 
Se kuuluu Kokemäenjoen vesistöön (vesistöaluetunnus 35) ja on Vanajaveden–Pyhäjärven alueessa (35.2) toisen jakovaiheen neljäs osa-alue, joka laskee Vanajaveden alaosan alueeseen (35.22). Valuma-alue jakaantuu edelleen kahteen kolmannen jakovaiheen osa-alueeseen. Osa-alueita on kaksi ja ne ovat Moisionjoen alaosan alue (35.241) ja Höytämönjärven valuma-alue (35.242). Moisionjoen valuma-alueella sijaitsee yli 25 järveä ja lampea. Niistä merkittävimpiä ovat Höytämönjärvi (201 hehtaaria eli ha), Särkijärvi (145 ha), Hervantajärvi (83 ha), Koipijärvi (58 ha), Ruotasjärvi (35 ha) ja Suolijärvi (21 ha). Alueen asukasluku kohoaa kymmeniin tuhansiin ja alueella sijaitsee Lempäälän taajamia ja Tampereen kaupunginosia.
Valuma-alue esitellään aloittamalla laskujoen suulta ja nousemalla jokea ylöspäin valuma-alueen latvavesiä kohti.
Moisionjoki on noin 8 kilometriä pitkä Ruotasjärven laskujoki, joka laskee Vanajaveden laskujoken Herralanvuolteen mutkaan Lempäälän taajaman Moisiossa. Joki putoaa matkallaan Ruotasjärvestä Vanajaveden vuolteille yli 15 metriä. Joen uomaa on oikaistu ja ruopattu monin tavoin ja esimerkiksi joessa oleva Moisionlampi on toimenpiteiden takia laskenut pieneksi lammeksi. Jokeen yhtyy lännestä pienen Sorvalammin laskuoja ja vähän ylempänä Ahostenjärven Houkkalammin yhteinen laskuoja. Itäpuolella jokea sijaitsee Kylälammi, jonka pitkä laskuoja ohittaa Ideaparkin ennen laskemistaan Herralanvuolteeseen. Se ei siten ole Moisionjoen sivuhaara. Linnajärven laskujoki on kapea Linnajoki, joka laskee Ruotasjärveen. Ruotasjärveen laskee Höytämönjärven laskujoki. Siihen yhtyy idästä Hankajärven ja Paskolammin yhteinen laskuoja.
Höytämöjärven valuma-alueen pääjärvi on Höytämöjärvi itse. Sen laskujoki Ruotasjärveen on pari kilometriä pitkä ja se putoaa matkallaan sinne 14 metriä. Höytämönjärvi on valuma-alueen suurin järvi ja siihen laskee valuma-alueen muut järvet kolmesta suunnasta. Lännestä siihen laskee Iso-Kyynärön ja Pikku-Kyynärön yhteinen laskuoja ja idästä Merunjärvi ja sen laskuojaan Merunojaan yhtyy myös Ison Keurujärven ja Pieneen Keurujärveen. Merunjärvi laskee myös Koipijärveen, joten Merunjärvi on siinä mielessä bifurkaatiojärvi. Koipijärven kautta laskevat kaikki muut järvet. Tampereen Koukkujärvi laskee siihen luoteesta ja Virolainen ja Pieni-Virolainen laskevat siihen yhdessä pohjoisesta. Suurin laskuoja on Myllyoja, joka saa alkuunsa Hervantajärvestä ja Suolijärvestä. Hervantajärveen laskevat todennäköisesti Makkarajärvi ja Lempäälän Koukkujärvi. Suolijärveen laskee Särkijärvi, johon vuorostaan laskee Vuoreksenlammi.